പഞ്ചാബ് മുന് ഡി.ജി.പിയുടെ ഭാര്യയും മരുമകളും അരൂസയ്ക്കൊപ്പം ചിത്രം പുറത്തുവിട്ട് അമരീന്ദര് പട്യാല: പാക് മാധ്യമപ്രവര്ത്തക അരൂസ ആലം പഞ്ചാബ് മുന് ഡി.ജി.പിയുടെ ഭാര്യയ്ക്കും മരുമകള്ക്കുമൊപ്പം നില്ക്കുന്ന ചിത്രം പുറത്തുവിട്ട് പഞ്ചാബ്മുന് മുഖ്യമന്ത്രി അമരീന്ദര് സിങ്.അമരീന്ദറിന്റെ സുഹൃത്തായ അരൂസയ്ക്ക് പാക് ചാരസംഘടന ഐ.എസ്.ഐയുമായുള്ള ബന്ധത്തെക്കുറിച്ച് പോലീസ് അന്വേഷിക്കുമെന്ന പഞ്ചാബ് ഉപമുഖ്യമന്ത്രി സുഖ്ജീന്ദര് സിങ് രണ്ധവയുടെ പ്രഖ്യാപനത്തിനു പിന്നാലെയാണ് പുതിയ നീക്കം. അരൂസയ്ക്കൊപ്പം പഞ്ചാബ് മുന് ഡി.ജി.പി. മുഹമ്മദ് മുസ്തഫയുടെ ഭാര്യയും മരുമകളുമുള്ള ചിത്രങ്ങളാണ് രാഷ്ട്രീയത്തിനൊപ്പം സൗഹൃദവും കൂട്ടിച്ചേര്ത്ത് എന്ന അടിക്കുറിപ്പോടെ അമരീന്ദര് പുറത്തുവിട്ടത്. അമരീന്ദര് സിങ് പുതിയ പാര്ട്ടി പ്രഖ്യാപനം നടത്തിയതിനു പിന്നാലെയാണ് അരൂസയുടെ ഐ.എസ്.ഐ. ബന്ധം അന്വേഷിക്കണമെന്ന് സുഖ്ജീന്ദര് സിങ് രണ്ധവ ആവശ്യമുന്നയിച്ചത്. പഞ്ചാബ് പോലീസ് ഇക്കാര്യം അന്വേഷിക്കുമെന്നായിരുന്നു മന്ത്രിയുടെ പ്രഖ്യാപനം. എന്നാല്, അന്വേഷണം ഇന്ത്യന് രഹസ്യാന്വേഷണ ഏജന്സി റോ ഏറ്റെടുക്കുമെന്നു സുഖ്ജീന്ദര് പിന്നീട് വ്യക്തമാക്കി.